ইফাত আরার মত ভক্ত পাঠকদের আশীর্বাদে হয়তো মীজান রহমান আমাদের মাঝে ৮২ বছর বেঁচে ছিলেন। হয়তো আরো বেশি আশীর্বাদ পেলে আরো কিছু সময় থেকে যেতেন আমাদের সাথে। আবার ভাবি তিনি যে নেই সেটাই বা কি করে বলি। কিছু কিছু মানুষ চলে যাবার আগে রেখে যান দিনের উজ্জ্বলতা এবং জ্যোৎস্নার মত কর্মদক্ষতা। মীজান রহমানের মৃত্যুর পর অভিজিৎ রায় লিখেছিলেন ‘অধ্যাপক মীজান রহমান: এক নক্ষত্রের মহাপ্রয়াণ’। অভিজিৎ রায় লিখেছিলেন ‘এই বরেণ্য মানুষটির পরিচয় ছিল গণিতবিদ হিসেবে। শুধু গণিতবিদ বললে ভুল হবে বাংলাদেশের যে কয়জন একাডেমিয়ার সঙ্গে যুক্ত শিক্ষাবিদ আন্তর্জাতিক খ্যাতি পেয়েছেন, বাংলাদেশকে পরিচিত করতে পেরেছেন দর্পভরে বিশ্বের অঙ্গনে, তাঁর মধ্যে মীজান রহমান অন্যতম... গণিত বিষয়ে বাংলাদেশের কিংবদন্তির তালিকা কেউ বানাতে বসলে মীজান রহমানকে বাদ দিয়ে সেটা সম্ভব হবে বলে মনে হয় না। কিন্তু গণিতের কাঠখোট্টা জগতের বাইরেও তাঁর আরেকটি পরিচিতি ছিল। তিনি ছিলেন সুসাহিত্যিক। তাঁর লাল নদী পড়ে আমি বিস্মিত, আলোড়িত হয়েছিলাম, সহসা আবিষ্কার করেছিলাম এক সমাজ সচেতন প্রগতিশীল সুলেখকের প্রতিচ্ছবি’।